Diari Oficial de la Generalitat Valenciana


Sumari del DOGV 5236, del 07-04-2006 (2006/3532)

RESOLUCIÓ de 16 de febrer de 2006, del secretari autonòmic per a l'Agència Valenciana de Salut, per la qual concedix l'autorització per a l'obertura d'una nova oficina de farmàcia al municipi de Benicarló, i ordena l'acumulació de l'autorització concedida a les ja concedides, per a adjudicar-les en un sol procediment.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5236

Data del DOGV
:   07-04-2006

Secció del DOGV
:   III. CONVENIS I ACTES - C) AUTORITZACIONS ADMINISTRATIVES

Número del document
:   2006/3532


Data del document
:   16-02-2006

Organisme emissor
:   Agència Valenciana de Salut

Tipus de document
:   Resolució

Descriptors 

:   * Benicarló
    * farmacologia
    * procediment administratiu

RESOLUCIÓ de 16 de febrer de 2006, del secretari autonòmic per a l'Agència Valenciana de Salut, per la qual concedix l'autorització per a l'obertura d'una nova oficina de farmàcia al municipi de Benicarló, i ordena l'acumulació de l'autorització concedida a les ja concedides, per a adjudicar-les en un sol procediment. [2006/3532]  
Vista la sol·licitud formulada per Alejandro Hernández Pons per a l'obertura d'una nova oficina de farmàcia al municipi de Benicarló (Castelló) i examinats els antecedents de fet següents.  
Antecedents de fet  
I. Amb data 19 d'abril de 1999, Alejandro Hernández Pons sol·licita l'obertura d'una nova oficina de farmàcia a l'empara del que disposen el Reial Decret Llei 11/1996, de 17 de juny, i la Llei 16/1997, de regulació dels servicis de farmàcia. Nomena com a representant Juan Domingo Merelo.  
II. Amb data 19 d'octubre de 1999, Juan Domingo Merelo, en nom i representació d'Alejandro Hernández Pons, interposa un recurs d'alçada davant del conseller de Sanitat contra la desestimació presumpta, per silenci administratiu, de la petició.  
III. Mitjançant una resolució de 28 de desembre de 1999, la Conselleria de Sanitat no admet el recurs d'alçada esmentat perquè considera que no és procedent la interposició, ja que la normativa vigent en el moment de la petició és la Llei 6/1998, de 22 de juny, d'Ordenació Farmacèutica de la Comunitat Valenciana, que establix la necessitat un procediment administratiu específic que en aquella data no s'havia desplegat.  
IV. Com que no hi estava conforme, Juan Domingo Merelo, en nom i representació d'Alejandro Hernández Pons, interposa un recurs potestatiu de reposició, per mitjà del qual sol·licita que s'inicie l'expedient d'obertura sol·licitat, al·legant com a fonament l'obligació de l'administració de resoldre les peticions dels administrats.  
V. Mitjançant una resolució de 23 de març de 2000, es desestima el recurs potestatiu de reposició, perquè es considera que, encara que havia sigut formulada a l'empara del Reial Decret Llei 11/1996, de 17 de juny, i de la Llei 16/1997, de regulació dels servicis de farmàcia, s'ha d'entendre formulada a l'empara del que disposa la Llei 6/1998, d'Ordenació Farmacèutica de la Comunitat Valenciana, vigent en el moment de la petició i, per tant, s'aplica l'article 18, que establix la necessitat d'aplicar un barem de mèrits, basant-se en principis de publicitat i transparència, per la qual cosa no es pot atorgar l'autorització al sol·licitant.  
VI. Contra la resolució esmentada s'interposa recurs contenciós administratiu, que va finalitzar amb la Sentència de 18 de juny de 2003, de la Secció Tercera de la Sala Contenciosa Administrativa del Tribunal Superior de Justícia de la Comunitat Valenciana, declarada ferma i subsistent en data tres d'octubre del mateix any, per mitjà de la qual s'anul·la l'anterior resolució perquè és contrària a dret i s'ordena resoldre sobre el fons de la petició, donant resposta individualitzada al recurrent, d'acord amb els criteris establits en la sentència.  
VII. En execució de la sentència esmentada, es va iniciar el tràmit de l'expedient, del qual es va informar els farmacèutics establits en el municipi.  
VIII. En l'expedient es persona José Manuel Navarro Hernández, en nom i representació de Francisco Santos Febrer i Ana María Badenes Chillida, Jorge Luis Cid Foix, Amparo Carceller García, María Dolores Febrer Domingo i María Teresa Febrer Domingo. Manifesta l'oposició a l'adjudicació directa sense que es done la concurrència, la transparència i el barem que exigix la Llei 6/1998, d'Ordenació Farmacèutica de la Comunitat Valenciana  
Els fonaments jurídics següents s'apliquen als fets anteriors.  
Fonaments jurídics  
I. Esta Agència Valenciana de Salut és competent per a resoldre esta sol·licitud d'acord amb el que disposen el Reial Decret 278/80, 25 de gener, sobre transferència de competències en matèria de sanitat; la Llei 5/1983, de 30 de desembre, de Govern Valencià; la Llei 6/1998, d'Ordenació Farmacèutica de la Comunitat Valenciana; el Decret 187/2001, de 27 de novembre, del Govern Valencià, pel qual regula l'establiment, el trasllat i la transmissió de les oficines de farmàcia; la Llei 4/2005, de 17 de juny, de Salut Pública de la Comunitat Valenciana, i Decret 25/2005, de 4 de febrer, que aprova els Estatuts de l'Agència Valenciana de Salut.  
II. Esta resolució es dicta en compliment de la sentència de 18 de juny de 2003 de la Secció Tercera de la Sala Contenciosa Administrativa del Tribunal Superior de Justícia de la Comunitat Valenciana, que diu: .b) Anul·lar la resolució de l'administració perquè és contrària a Dret, i establir que té l'obligació de resoldre sobre el fons de la petició i permetre que s'ajusten als requisits de la nova llei valenciana els procediments que tinga paralitzats, d'acord amb la disposició transitòria primera «les sol·licituds d'autorització d'obertura d'oficines de farmàcia fetes a l'empara del Reial Decret Llei11/1996 i de la Llei 16/1997 han d'adequar-les els sol·licitants als requisits fixats per esta llei i per la normativa que la desplegue i les convocatòries, si és el cas, per a la concessió de les autoritzacions...»..  
Amb la premissa esmentada, el sol·licitant considera que s'ha d'autoritzar l'obertura d'una nova oficina de farmàcia en el municipi de Benicarló i que ha d'adjudicar-se-li, com ha fet el Tribunal Superior de Justícia de la Comunitat Valenciana en supòsits anàlegs, en referència a la sentència del tribunal esmentat de 28 de novembre de 2002, de la qual adjunta una còpia, i refuta així les al·legacions formulades de contrari en el sentit que ha de resoldre's l'expedient d'acord amb els criteris establits en la Llei 6/1998, d'Ordenació Farmacèutica de la Comunitat Valenciana, aplicant els mòduls que establix i adjudicant l'autorització a través d'un procediment de concurrència, transparència i baremació.  
III. Plantejada en estos termes, dues són les qüestions sobre les quals ha de pronunciar-se la present resolució: en primer lloc, sobre la procedència o no de l'obertura d'una nova oficina de farmàcia en el municipi de Benicarló segons la població del municipi i, en segon lloc, si l'obertura pot atorgar-se de forma directa al sol·licitant. Per a tot això s'ha de determinar prèviament que la normativa que s'aplica a una sol·licitud formulada en data 19 d'abril de 1999, encara que emparada en el Reial Decret Llei 11/1996 de 17 de juny i la Llei 16/1997, de regulació dels servicis de farmàcia, és la Llei 6/1998, d'Ordenació Farmacèutica de la Comunitat Valenciana, vigent en aquella data, per la qual cosa el fons de l'assumpte ha de resoldre's d'acord amb els criteris establits en esta llei, la normativa que la desplega i les convocatòries, si és el cas, per a la concessió de les autoritzacions, segons que establix la disposició transitòria primera a què remitent la sentència que per mitjà d'esta resolució es porta a efecte.  
Quant a la primera de les qüestions de què s'ha fet menció, queda acreditat en l'expedient que el municipi de Benicarló comptava en el moment de la petició amb una població de 19.540 habitants. Per tant, segons el mòdul general establit en l'article 21 de la Llei 6/1998, d'Ordenació Farmacèutica de la Comunitat Valenciana, són necessàries set oficines de farmàcia per a oferir una atenció farmacèutica adequada. Com que queda acreditat també que el municipi comptava amb un total de sis oficines de farmàcia, resulta obligat concedir la autorització necessària per a l'obertura d'una nova oficina de farmàcia.  
Resolta la necessitat l'obertura d'una nova farmàcia a Benicarló, en ajustar la petició als requisits de la nova llei, s'ha d'indicar que esta conselleria manté en resolucions reiterades, en l'autorització de noves oficines de farmàcia tant segons el mòdul general com segons el mòdul turístic, que l'article 18 de la Llei 6/1998, d'Ordenació Farmacèutica de la Comunitat Valenciana, al qual igualment s'ha d'ajustar la petició, prohibix l'adjudicació de les autoritzacions de forma directa als sol·licitants. Per açò l'autorització ha d'adjudicar-se en el pròxim procediment que es faça, basant-se en els principis de publicitat i transparència, d'acord amb els criteris de selecció establits reglamentàriament, en els quals es té en compte l'experiència professional, preferentment en oficines de farmàcia de la Comunitat Valenciana, especialment en poblacions de menys de 800 habitants, la valoració per mitjà d'una prova escrita dels coneixements sobre atenció sanitària i farmacèutica, el currículum acadèmic i la formació professional complementària, entre altres.  
No pot admetre's el reconeixement en supòsits anàlegs al dret a l'obertura per part del sol·licitant, en referència a la Sentència de 28 de novembre de 2002, del Tribunal Superior de Justícia de la Comunitat Valenciana que en supòsits anàlegs, a criteri del sol·licitant, concedix l'autorització als recurrents en els municipis d'Alzira, la Pobla de Vallbona i Rocafort, ja que esta sentència ha sigut recentment revocada per mitjà de la Sentència del Tribunal Suprem de data 4 de desembre de 2005, en considerar que ....no hem d'acollir la pretensió processal que es declare el dret de les actores a obtindre l'autorització d'obertura d'una oficina de farmàcia. Al contrari, ja que, arribats a esta situació en declarar que ha de casar-se la sentència, hem de resoldre amb plena potestat jurisdiccional, hem de pronunciar la nostra sentència en el sentit d'ordenar la retroacció d'actuacions de l'expedient administratiu fins al moment en què es va haver de dictar una resolució expressa d'acord amb la legislació que la comunitat autònoma entenga aplicable, ja que no era conforme a dret mantindre per un termini prolongat, si no indefinidament, la suspensió de la tramitació d'autoritzacions d'obertura..  
En conseqüència, resulta procedent concedir l'autorització necessària per a l'obertura d'una nova oficina de farmàcia en el municipi de Benicarló i, al seu torn, ordenar que s'adjudique entre els farmacèutics que participen en el primer procediment d'adjudicació d'autoritzacions d'obertura de noves oficines de farmàcia que convoque la Conselleria de Sanitat.  
Vistos els fets i fonaments jurídics anteriors, resolc concedir l'autorització necessària per a l'obertura d'una nova oficina de farmàcia al municipi de Benicarló, en aplicació del mòdul general, establit en l'article 21 de la Llei 6/1998, de 22 de juny, d'Ordenació Farmacèutica de la Comunitat Valenciana, i ordenar l'acumulació de l'autorització concedida per mitjà d'esta resolució a les concedides mitjançant la resolució d'esta conselleria de data 19 de setembre de 2005, per mitjà de la qual es determina el nombre de noves oficines de farmàcia necessàries per a oferir una atenció farmacèutica adequada a la població segons el mòdul general, per tal que s'adjudique en un sol procediment.  
Esta resolució s'ha de notificar a les persones interessades i es publica en el Diari Oficial de la Generalitat Valenciana amb l'advertiment que posa fi a la via administrativa i que s'hi pot interposar un recurs contenciós administratiu en el termini de dos mesos, comptats a partir de l'endemà de la data de la publicació, davant la Sala Contenciosa Administrativa del Tribunal Superior de Justícia de la Comunitat Valenciana o, potestativament, un recurs de reposició en els termes previstos en l'article 116 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
València, 16 de febrer de 2006.. El secretari autonòmic per a l'Agència Valenciana de Salut: Manuel Cervera Taulet.